Чобанче преварило попа
Путовао некуд поп подаље из своје нурије, па дође у незнано село. Изнад села нађе једно чобанче, па желећи да у добру кућу дође у конак, упитаце чобанче:
- Ко у овом селу најбоље стоји, дијете?
- Петар ковач, - одговори дијете - поваздан је уз наковањ.
- Не питам те то, но ко је у овоме селу најјачи.
- У мога стрица во Зимоња. Нема у цијелу селу ниједнога вола да му море добости ја утегнути.
- Ама, не питам те ни то, но ти мени кажи ко је најстарији у овом селу.
- Дуд насред села, што се пода њ искупљају сеоска говеда, - одговори му дијете. Поп се на то наљути, па ће ђетету:
- Хајде, дијете, с ђаволом!
- И ти, попе, с богом! - рече му дијете. Пошто се поп одмаче од ђетета, предомисли се, па ће му довикнути:
- Не било ти, дијете, оно што ти рекох!
- Ни теби, попе, оно што ја теби рекох! - довикну му дијете, а поп се угризе за губицу.

Народне шаљиве приче